ASAP ลั่นปีนี้ธุรกิจรถยนต์เช่าสดใส ดันผลงานโตตามเป้า!
ASAP ลั่นปีนี้ธุรกิจรถยนต์เช่าสดใส ดันผลงานโตตามเป้า!
ASAP ลั่นปีนี้ธุรกิจรถยนต์เช่าสดใส ดันผลงานโตตามเป้า!
18 ธ.ค. 2562

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า ภาพรวมการดำเนินงานกลุ่มธุรกิจรถยนต์ให้เช่าระยะสั้นในปีนี้มีการเติบโตที่โดดเด่น แม้ภาพรวมอุตสาหกรรมการท่องเที่ยวของไทยยังไม่คึกคักเท่าที่ควร โดยเฉพาะกลุ่มนักท่องเที่ยวจีนที่ชะลอตัวลง แต่กลุ่มธุรกิจดังกล่าวของบริษัทฯ ก็ยังมีผลงานที่โดดเด่นกว่าปีที่ผ่านมา เนื่องด้วยการทำตลาดที่มุ่งสร้างการรับรู้ให้แก่ลูกค้าภายใต้แนวคิด ‘รถใหม่ ไมล์น้อย’ ประกอบกับ asap ร่วมมาตรการกระตุ้นเศรษฐกิจกับภาครัฐอย่างต่อเนื่อง ทำให้ลูกค้าหันมาใช้บริการเพิ่มขึ้น
ทั้งนี้ จากที่บริษัทได้เพิ่มฟลีทรถยนต์เช่าระยะสั้นเพิ่มเติมอีก 100 คัน จากเดิม 600 คัน ในช่วงไตรมาส 3/62 พร้อมตอบสนองความต้องการจองรถยนต์เช่าระยะสั้นผ่านเว็บไซต์ให้บริการเช่ารถยนต์ Zuzuche, Ctrip, booking.com และ rentalcars.com แก่นักท่องเที่ยวชาวต่างชาติใช้บริการได้ทันที หลังจากเดินทางเข้ามาท่องเที่ยวในประเทศไทย โดยเฉพาะในไตรมาสสุดท้ายของปีนี้ที่เป็นช่วงไฮซีซั่นของการท่องเที่ยว ทำให้ asap สามารถมีรายได้เพิ่มขึ้นตามที่ตั้งเป้าหมายไว้
นอกจากนี้ ASAP Go หรือรถเช่าที่คิดค่าบริการตามจริง ก็ได้รับการตอบรับที่ดีจากลูกค้าอย่างต่อเนื่อง จากความสำเร็จในการขยายฐานลูกค้าที่ใช้บริการไปยังกลุ่มองค์กร หันมาใช้บริการ ASAP Go เพิ่มขึ้น และการต่อยอดการนำเสนอบริการ asap GO Limousine หรือรถยนต์ให้เช่าพร้อมคนขับ โดยเปิดให้จองใช้บริการผ่านแอพพลิเคชั่น asap ก็เข้ามาช่วยสนับสนุนการเติบโตของกลุ่มธุรกิจรถยนต์ให้เช่าระยะสั้นได้เป็นอย่างดี
สำหรับกลุ่มธุรกิจรถยนต์ให้เช่าระยะยาว บริษัทฯ ยังคงรักษาฐานลูกค้าอย่างเหนียวแน่น และประสบความสำเร็จในการต่อสัญญาใช้บริการได้อย่างต่อเนื่อง ช่วยสร้างฐานรายได้ประจำและสม่ำเสมอ ส่งผลดีต่อกระแสเงินสดจากการดำเนินงานที่มั่นคง รวมถึงการวางแผนบริหารจัดการด้านต้นทุนทางการเงินจากการขยายธุรกิจด้วยการซื้อรถใหม่ สอดคล้องกับจำนวนรถยนต์ครบสัญญาเช่าเพื่อนำไปจำหน่ายเป็นมือสองได้อย่างมีประสิทธิภาพ ส่งผลให้ศักยภาพการดำเนินงานของ asap มีความแข็งแกร่งมากขึ้น
“ในปีนี้เราสามารถดำเนินงานได้ตามแผนทั้งการสร้างความแข็งแกร่งของพอร์ตรถยนต์ให้เช่าทั้งระยะยาวและระยะสั้นอยู่ในเกณฑ์ที่ดีควบคู่กับการบริหารจัดการต้นทุนทางการเงินอยู่ในระดับที่เหมาะสม ทำให้ภาพรวมการดำเนินงานของ asap ปีนี้ เติบโตได้ตามเป้าหมาย” นายทรงวิทย์ กล่าว